Lufta kundër terrorizmit ndryshon natyrën e konflikteve të armatosura - 2003-06-21
Kryqi i Kuq thotë se si pasojë operacionet humanitare janë bërë më të ndërlikuara
Komiteti Ndërkombëtar i Kryqit të Kuq thotë se lufta kundër terrorizmit e ka ndryshuar natyrën e konfliktit të armatosur, duke i bërë më të ndërlikuara dhe më të vështira operacionet humanitare. Në raportin e vitit 2002 të këtij komiteti, përshkruhen aktivitetet në 75 vende të botës, të kësaj organizate me qendër në Zvicër. Komiteti Ndërkombëtar i Kryqit të Kuq thotë se ngjarjet e vitit të kaluar tregojnë se konflikti i armatosur sjell gjithnjë e më shumë përplasje etnike, fetare dhe kriminale për pushtet dhe për kontroll mbi burime. Si pasojë, thotë kjo organizatë, detyra për mbrojtjen e civilëve dhe të ndaluarve është bërë më e rëndësishme dhe më e vështirë se kurrë. Në vitin 2002, delegatët e Kryqit të Kuq vizituan afro 450 mijë të burgosur në 75 vende. Drejtori i Operacioneve i Komitetit Ndërkombëtar të Kryqit të Kuq, Pierre Krahenbuhl thotë se shumë nga këta persona janë ndaluar në lidhje me luftën kundër terrorizmit. Zoti Krahebuhl thotë se Kryqi i Kuq do të vazhdojë ta mbajë nën mbikqyrje këtë situatë për të parë nëse kjo është një prirje në rritje. Ai thotë se agjencia është e shqetësuar që shtetet të mos dhunojnë ligjin ndërkombëtar humanitar kur ndalojnë njerëz të dyshuar për terrorizëm. , thotë zoti Krahenbuhl. Kryqi i Kuq njofton se vitin e kaluar shpenzoi afro 615 milionë dollarë në operacionet në terren në 75 vende. Këto aktivitete përfshijnë mbrojtjen e civilëve që preken nga konfliktet e armatosura, vizitat tek të burgosurit e luftës dhe të ndaluarit civilë, ndihma mjekësore, uji dhe kushtet higjenike dhe shpërndarja e ndihmës humanitare, përfshirë ushqimin për miliona njerëz që kanë nevojë për të.//kk//